Raport privind Instrumentul european de sprijin temporar pentru atenuarea riscurilor de șomaj într-o situație de urgență (SURE) în urma pandemiei de COVID-19 în temeiul articolului 14 din Regulamentul (UE) 2020/672 al Consiliului SURE: Bilanțul la șase luni

Asistența financiară acordată în cadrul SURE a generat totodată economii la plata dobânzilor în mai multe state membre. Împrumuturile SURE au oferit în general statelor membre condiții de finanțare mai favorabile decât propriile emisiuni de obligațiuni suverane. În consecință, se estimează că statele membre au economisit în total aproximativ 5,8 miliarde EUR în perioada primelor patru emisiuni ale SURE, adică până la plata din 2 februarie 2021. Întrucât se preconizează că condițiile de finanțare din cadrul SURE vor rămâne favorabile, plățile ulterioare vor genera probabil noi economii.

Ca element inițial al răspunsului UE în materie de politici, SURE a consolidat încrederea statelor membre de a contracta împrumuturi și de a efectua cheltuieli mai mari decât în alte condiții. Majoritatea statelor membre beneficiare au indicat într-un sondaj că sprijinul SURE a avut un rol în creșterea temporară atât a acoperirii și a generozității schemelor de șomaj tehnic, cât și a finanțării generale a politicilor de abordare a crizei provocate de COVID-19.

Impactul SURE nu se limitează la menținerea locurilor de muncă. SURE a contribuit probabil la creșterea încrederii generale în capacitatea UE de a răspunde în mod efectiv la o criză fără precedent. Prin intermediul SURE, UE a sprijinit și încurajat utilizarea politicilor de șomaj tehnic în statele membre. Majoritatea statelor membre beneficiare au indicat că SURE a jucat un rol în decizia lor de a adopta o schemă de șomaj tehnic nouă sau de a modifica o schemă existentă.

Aproape toate statele membre au cheltuit deja sau intenționează să cheltuiască suma totală acordată în cadrul SURE. Trei state membre raportează în prezent cheltuieli publice planificate mai mici decât suma acordată în cadrul SURE. Ele au indicat că au luat deja sau intenționează să ia măsuri, dacă este necesar, pentru a utiliza toată asistența financiară acordată, inclusiv, în unele cazuri, prin prelungirea duratei măsurilor prevăzute în deciziile pertinente de punere în aplicare ale Consiliului. Absorbția fondurilor ar trebui monitorizată în particular în aceste state membre.

În 2020, se estimează că SURE a sprijinit între 25 și 30 de milioane de persoane, ceea ce reprezintă un sfert din numărul total al locurilor de muncă din statele membre beneficiare. Acest sprijin acoperă aproximativ 21½ milioane de angajați și 5 milioane de lucrători independenți și trebuie comparat cu totalul celor 35 de milioane de persoane care au beneficiat de scheme de șomaj tehnic în UE. Pe baza rapoartelor transmise de statele membre, se estimează că între 1½ milioane și 2½ milioane de firme, sau 12-16 % dintre firmele din statele membre beneficiare, au fost sprijinite de SURE în 2020. Cu toate acestea, rapoartele respective sunt incomplete și diferă de la un stat membru la altul.

Un număr de 15 dintre cele 18 state membre cărora li s-a acordat sprijin SURE au utilizat aceste fonduri pentru a suplimenta finanțarea unor scheme de șomaj tehnic. Majoritatea statelor membre beneficiare au solicitat sprijin și pentru finanțarea unor „măsuri similare schemelor de șomaj tehnic”, iar dintre acestea, 14 state membre finanțează măsuri de sprijinire a lucrătorilor independenți. Toate măsurile propuse de statele membre au fost considerate eligibile pentru asistență financiară. Acesta a fost rezultatul unei implicări timpurii a statelor membre pentru a planifica și pregăti cât mai rapid posibil implementarea instrumentului, inclusiv prin clarificarea domeniului său de aplicare. În majoritatea cazurilor, schemele de șomaj tehnic sprijinite sunt scheme noi, înființate ca răspuns la pandemia de COVID-19. Nouă state membre au solicitat, de asemenea, asistență financiară în cadrul SURE pentru a finanța cheltuieli de sănătate legate direct de urgența cauzată de COVID-19.

Cererea statelor membre de asistență financiară în cadrul SURE a fost puternică. De la introducerea sa, peste 90 % din pachetul financiar total de 100 de miliarde EUR a fost alocat de Consiliu unui număr de 18 state membre, pe baza propunerilor Comisiei. Mai mult, la 26 februarie, Comisia a propus să se furnizeze asistență financiară și Estoniei. Primele trei sume, ca mărime, ale asistenței financiare acordate au fost destinate Italiei (27,4 miliarde EUR), Spaniei (21,3 miliarde EUR) și Poloniei (11,2 miliarde EUR). Sumele solicitate inițial au fost reduse ușor pentru a se respecta limita de concentrație de 60 de miliarde EUR pentru oricare dintre primii trei beneficiari, ca mărime, conform prevederilor regulamentului. Celelalte state membre au primit suma pe care o solicitaseră: Belgia, Portugalia și România au primit, fiecare, între 4 și 8 miliarde EUR, în timp ce Grecia, Irlanda, Cehia, Slovenia și Croația au primit între 1 și 3 miliarde EUR. Restul statelor membre – Slovacia, Lituania, Bulgaria, Ungaria, Cipru, Malta și Letonia – au primit toate sub 1 miliard EUR.

UE a emis pentru prima dată obligațiuni cu impact social pentru a finanța asistența financiară acordată statelor membre în cadrul SURE. Prezentul raport prezintă totodată informațiile relevante în conformitate cu secțiunea 2.4 a cadrului UE privind obligațiunile cu impact social SURE, în special cele referitoare la alocarea și impactul fondurilor SURE.

Comisia a propus Regulamentul SURE la 2 aprilie 2020, ca parte a răspunsului inițial al UE la pandemie. Regulamentul SURE a fost adoptat de Consiliu la 19 mai 2020, iar statele membre au depus primele lor cereri oficiale la începutul lunii august. Cu toate acestea, pachetul financiar de 100 de miliarde EUR a devenit disponibil la 22 septembrie 2020, după ce toate statele membre au semnat acordurile de garanție. Comisia a accelerat implementarea instrumentului, colaborând îndeaproape cu statele membre și pregătind toate dispozițiile administrative și juridice (de exemplu, acordurile bilaterale de împrumut) imediat după adoptarea regulamentului. Ca urmare a acestui fapt, prima plată a avut loc pe 27 octombrie, la doar cinci săptămâni după ce pachetul financiar devenise disponibil.

SURE reprezintă o puternică expresie de solidaritate pentru protejarea locurilor de muncă și a activității economice pe piața unică. Pentru ca SURE să devină disponibil, toate statele membre au convenit să ofere garanții bilaterale Uniunii Europene, astfel încât aceasta să poată împrumuta de pe piețe pentru a finanța împrumuturile SURE.

Prezentul raport este primul raport semestrial privind Instrumentul european de sprijin temporar pentru atenuarea riscurilor de șomaj într-o situație de urgență (SURE). El prezintă operațiunile efectuate și utilizarea până în prezent a instrumentului, și trece în revistă impactul socioeconomic al acestuia. SURE este un instrument de criză, cu un buget de 100 de miliarde EUR, creat de Uniunea Europeană (UE) pentru a ajuta statele membre să protejeze locurile de muncă și veniturile lucrătorilor în contextul pandemiei de COVID-19.

Persistența evenimentelor excepționale care justifică SURE

Raportul discută, de asemenea, persistența evenimentelor excepționale care justifică aplicarea instrumentului SURE, și anume recrudescența infecțiilor începând din toamnă. Acest lucru, împreună cu apariția de noi variante mai contagioase ale coronavirusului, a forțat multe state membre să reintroducă sau să înăsprească măsurile de izolare. Aceste restricții au stopat redresarea, după ce în al treilea trimestru al anului 2020 se înregistrase o relansare a activității economice. În contrast cu redresarea robustă din industrie, activitatea sectorului serviciilor rămâne redusă, cele mai recente restricții având din nou un impact puternic asupra sectoarelor cu utilizare intensivă a forței de muncă, precum ospitalitatea, divertismentul și turismul. Deși este de așteptat ca activitatea să înregistreze o creștere moderată în trimestrul al doilea și una mai puternică în trimestrul al treilea, incertitudinea și riscurile care înconjoară perspectivele economice rămân ridicate, potrivit previziunilor Comisiei din iarna anului 2021.



Introducere

Instrumentul de sprijin pentru atenuarea riscurilor de șomaj într-o situație de urgență (SURE) a fost creat de Uniunea Europeană (UE) pentru a ajuta statele membre să protejeze locurile de muncă și veniturile lucrătorilor în timpul pandemiei. Acest instrument este un rezultat al orientărilor politice ale Comisiei, el fiind un mijloc de protejare a cetățenilor noștri în perioadele de șocuri externe . Mai exact, instrumentul își propune să răspundă efectelor directe, de natură economică, socială și sanitară, ale pandemiei de COVID-19, oferind statelor membre, la cerere, asistență financiară din partea Uniunii sub formă de împrumuturi cu condiții favorabile. SURE pune la dispoziție o asistență financiară de până la 100 de miliarde EUR, destinată să contribuie la finanțarea schemelor de șomaj tehnic sau a unor măsuri similare luate de statele membre pentru protejarea angajaților și a lucrătorilor independenți, precum și la finanțarea în subsidiar a unor măsuri legate de sănătate, în special la locul de muncă.

SURE completează eforturile naționale și asigură o a doua linie de apărare pentru protejarea angajaților și a lucrătorilor independenți împotriva riscului de șomaj și de pierdere a veniturilor. Prin păstrarea legăturii dintre lucrători și angajatorii lor, SURE protejează totodată capacitatea productivă a economiei și, prin urmare, se preconizează că el va contribui la o relansare mai rapidă și mai puternică a activității economice, odată cu dispariția pandemiei.

Prezentul raport evidențiază principalele realizări ale SURE până în luna februarie 2021. Acestea pot fi rezumate după cum urmează:

-se estimează că între 25 și 30 de milioane de persoane și între 1½ și 2½ milioane de firme au fost sprijinite de SURE;

-18 state membre au beneficiat de asistență financiară în cadrul SURE, la acestea urmând să se adauge în curând un al 19-lea stat membru;

-au fost alocate peste 90 de miliarde EUR și au fost plătite peste 53 de miliarde EUR;

-5 % din asistența financiară a fost alocată unor măsurilor legate de sănătate până în prezent;

-80 % din cheltuielile publice preconizate de statele membre au fost deja efectuate;

-se estimează că statele membre au economisit 5,8 miliarde EUR la plata dobânzilor.

Prezentul raport este primul raport semestrial privind SURE. El este adoptat de Comisia Europeană („Comisia”) în conformitate cu articolul 14 din Regulamentul (UE) 2020/672 al Consiliului („Regulamentul SURE”) , pentru a-și îndeplini obligația de a raporta Parlamentului European, Consiliului, Comitetului Economic și Financiar (CEF) și Comitetul pentru ocuparea forței de muncă în termen de 6 luni de la activarea instrumentului SURE la 22 septembrie 2020. În temeiul articolului 14 din regulament, Comisia raportează cu privire la utilizarea asistenței financiare, inclusiv sumele restante și programul de rambursare aplicabil în cadrul SURE, și cu privire la persistența evenimentelor excepționale care justifică aplicarea Regulamentului SURE (pandemia de COVID-19). Acesta este primul astfel de raport adoptat de Comisie. Rapoartele ulterioare vor fi adoptate o dată la fiecare șase luni atât timp cât SURE va rămâne disponibil . Data-limită pentru includerea informațiilor în prezentul raport a fost 26 februarie 2021.

SURE este, de asemenea, primul caz în care UE emite obligațiuni cu impact social pentru a finanța acordarea de asistență financiară din partea UE în beneficiul statelor membre, bazându-se pe angajamentul său privind o finanțare sustenabilă. Uniunea a adoptat și publicat un cadru al UE privind obligațiunile cu impact social SURE („cadrul”), pentru a facilita îndeplinirea acestui angajament . Cadrul explică faptul că resursele SURE vor fi utilizate pentru finanțarea unor măsuri sociale eligibile. Secțiunea 2.4 a cadrului prevede obligația Comisiei de a raporta cu privire la alocarea fondurilor SURE și la impactul acestora. Prezentul raport va îndeplini și această obligație.

Prezentul raport evidențiază operațiunile efectuate și utilizarea până în prezent a instrumentului SURE, și analizează impactul socioeconomic al acestuia. El este structurat pe șase secțiuni. Secțiunea I recapitulează principalii pași făcuți de Comisie, Consiliu și statele membre în crearea și implementarea SURE. Secțiunea II prezintă statele membre care beneficiază de asistență financiară în cadrul SURE, inclusiv sumele datorate acordate și plătite și calendarele de rambursare. Secțiunea III face un rezumat al cheltuielilor publice efectuate de statele membre pentru măsurile naționale sprijinite de SURE . Ea este completată de o prezentare generală a acestor scheme în anexa 1. În secțiunea IV se face o analiză preliminară a impactului SURE, inclusiv a impactului pandemiei de COVID-19 asupra ocupării forței de muncă, și a economiilor la dobânzi realizate de statele membre datorită condițiilor favorabile de finanțare de care beneficiază UE. Secțiunea V discută impactul continuu al pandemiei de COVID-19, care justifică continuarea aplicării SURE. Secțiunea VI prezintă raportarea relevantă, obiect al angajamentului luat în temeiul secțiunii 2.4 a cadrului UE privind obligațiunile cu impact social SURE, care este inclusă în prezentul raport.

I.Instrumentul SURE și operaționalizarea sa

Comisia a propus instituirea SURE la 2 aprilie 2020, ca parte a răspunsului inițial al UE la pandemia de COVID-19, pentru a veni în sprijinul statelor membre . Pe baza acestei propuneri, Consiliul a adoptat Regulamentul SURE la 19 mai 2020. Comisia a demarat apoi imediat pregătirea etapelor necesare pentru a se asigura că instrumentul SURE putea deveni disponibil în timp util și putea fi implementat rapid în strânsă cooperare cu toate cele 27 de state membre.

Pentru ca SURE să devină disponibil, statele membre au convenit să contribuie voluntar la acest instrument prin contragarantarea riscului suportat de UE. Uniunea a instituit un sistem de garanții care a fost semnat voluntar de statele membre și reprezintă o măsură luată în temeiul articolului 122 alineatul (1) din TFUE. În acest scop, toate cele 27 de state membre au convenit să acorde o garanție irevocabilă, necondiționată și la cerere pentru un cuantum de 25 % din totalul bugetului de 100 de miliarde EUR al SURE, adică 25 de miliarde EUR . Ca atare, SURE nu a putut deveni disponibil până când toate cele 27 de state membre nu au încheiat și semnat acorduri de garanție cu Comisia pe o bază bilaterală. Cota fiecărui stat membru din cuantumul total al garanțiilor corespunde cotei fiecărui stat membru din venitul național brut al UE, în conformitate cu partea de venituri a bugetului UE pentru 2020. Utilizarea garanțiilor a permis instituirea SURE fără a mai fi necesare contribuții anticipate în numerar sau în capitaluri subscrise și vărsate din partea statelor membre.

Instituirea unui sistem de garanții oferite voluntar de toate statele membre ale UE este o expresie puternică a solidarității dintre statele membre prin intermediul UE. Acesta a permis UE să acorde statelor membre o asistență financiară de o amploare suficientă pentru a proteja locurile de muncă și veniturile în timpul crizei COVID-19. Procedurile naționale de aprobare ale celor 27 de state membre au fost finalizate în cursul verii anului 2020. În consecință, SURE a devenit disponibil pe 22 septembrie 2020.